Stħarriġ nazzjonali li sar mill-Professur tal-Università ta' Malta, Marvin Formosa, wera kif l-anzjani li jgħixu fir-residenzi maħsuba għalihom madwar il-pajjiż huma ġeneralment kuntenti ħafna bis-servizz li jingħataw. Għalkemmx xi sfidi ma jonqsux u l-Professur Formosa mmarka dawn l-isfidi fl-istudju tiegħu. L-istħarriġ sar fi tmien residenzi tal-anzjani. Dawk ta' Bormla, il-Floriana, iż-Żejtun, l-Imtarfa, il-Mellieħa, l-Imsida u Zammit Clapp. Il-maġġoranza ta' dawk li wieġbu l-istħarriġ ilhom jgħixu f'residenza għall-anzjani bejn ħdax u ħmistax –il sena. B'mod qawwi dawk li ħadu sehem qalu li huma kuntenti bis-saħħa tagħhom u li jħossuhom siguri. Għalkemm kien f'minoranza assoluta kien hemm iktar anzjani li tħassbu fuq is-sigurtà tagħhom milli dwar saħħithom. Kuntenti wkoll bil-mod kif ikunu stmati meta jsofru wġiegħ, għalkemm hawn ukoll kien hemm numri li qalu mhux sodisfatti. Meta mistoqsija dwar il-ħin li jgħaddi bejn meta jitolbu l-għajnuna u jirċievuha kien irreġistrat sodisfazzjon enormi. Interessanti kif l-istħarriġ ħares lejn l-aspetti diversi tal-ħajja tal-anzjani. Inkluż kemm iħossuhom awtonom u fil-libertà li jagħżlu ħwejiġhom jew jekk jistgħu jgħażlu l-attivitajiet soċjali li jieħdu sehem fihom. Għalkemm ġeneralment kuntenti, l-iktar li l-anzjani lmentaw dwaru huwa l-ikel. Fil-fatt l-ikel kien fejn kien hemm minoranza li qalet li dejjem kuntenta. Imbagħad l-anzjani iwieġbu b'mod mill-iktar pożittiv meta mitluba jikkummentaw dwar l-indafa, il-manutenzjoni u l-internet. Is-Segretarju Parlamentari, Anthony Agius Decelis, qal li dan il-proċess ta' evalwazzjoni interna jikkonferma l-ħidma konkreta ta' dan il-Gvern biex titwettaq wegħda oħra fil-Programm Elettorali, li bih kien elett dan il-Gvern. Mhux biżżejjed li jkollna biżżejjed soddod għal dawk l-anzjani li sfortunatament ma jistgħux jgħixu iżjed fil-komunità, imma li l-ħajja tagħhom tkun waħda mimlija b'dinjità u awtonomija , qal Agius Decelis.